Diari Oficial de la Generalitat Valenciana


Sumari del DOGV 4851, del 28-09-2004 (2004/9395)

ACORD de 2 de juliol de 2004, de la Comissió Territorial d'Urbanisme de València, relatiu a la modificació del pla parcial Saur 3 1a fase, canvi d'ús dotacional, de la Pobla de Vallbona.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4851

Data del DOGV
:   28-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9395


Data del document
:   02-07-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Pobla de Vallbona, la
    * pla d'urbanisme

ACORD de 2 de juliol de 2004, de la Comissió Territorial d'Urbanisme de València, relatiu a la modificació del pla parcial Saur 3 1a fase, canvi d'ús dotacional, de la Pobla de Vallbona. [2004/F9395]
  
La Comissió Territorial d'Urbanisme de València, en sessió realitzada el 2 de juliol del 2004, va adoptar l'acord següent:
  
En relació amb l'expedient remés per l'Ajuntament de la Pobla de Vallbona referit a la modificació puntual del pla parcial Saur-3, 1a fase, consistent en el canvi d'ús d'una parcel·la dotacional escolar que passa a qualificar-se com a dotacional assistencial, s'informa el següent:
  
Antecedents
  
Primer. El projecte es va sotmetre a informació pública mitjançant un acord del Ple de l'ajuntament en la sessió realitzada el dia 15 de juliol del 2003.
  
El secretari general de l'Ajuntament fa constar que, durant el pertinent període d'exposició pública, no s'hi ha presentat cap al·legació, i s'ha publicat l'anunci en el DOGV número 4.560, de 6 d'agost del 2003 (igualment es va publicar correcció d'errades, en el DOGV núm. 4.572, de 25 d'agost del 2003), i, així mateix, en el periòdic Las Provincias del dia 17 de juliol del 2003.
  
L'aprovació provisional de l'instrument referenciat es va acordar per majoria absoluta del nombre legal de membres que integren l'Ajuntament en Ple, en sessió realitzada el dia 30 d'octubre del 2003, i es va acordar així mateix traslladar de l'expedient complet a la conselleria competent en matèria d'Urbanisme, a fi de que s'efectue l'aprovació definitiva.
  
Segon. El projecte consta de memòria informativa i justificativa, i plànols, i ha sigut firmat pel tècnic arquitecte.
  
Tercer. L'objecte del projecte és assignar una destinació pública diferent d'una parcel·la de 1.010,62 metres quadrats, que passa de dotacional docent a dotacional assistencial, amb la finalitat de poder construir-hi un centre de dia.
  
Igualment, i a causa de l'escassa edificabilitat que el pla parcial assigna a la indicada parcel·la (0,25 m2/m2), es proposa assignar-li un índex d'edificabilitat net de 0,60 m2sostre/m2, ja que en cas contrari no hi haurà aprofitament suficient per a la construcció d'un centre assistencial de les característiques proposades.
  
Quart. D'acord amb el certificat de l'acord del Ple municipal de 30 d'octubre del 2003, durant la tramitació de l'expedient, l'ajuntament el va traslladar a la Conselleria de Cultura, Educació i Esport (registre d'entrada de data 20 d'agost del 2003), sense que conste l'emissió d'aquell informe sol·licitat.
  
Cinqué. La Pobla de Vallbona disposa de pla general aprovat definitivament en data 31 de gener de 1995.
  
Des d'aquella data d'aprovació definitiva s'han tramitat i aprovat diverses modificacions puntuals. Està tramitant-se en l'actualitat un nou pla general.
  
Sisé. La Comissió Informativa de la Comissió Territorial d'Urbanisme de València, en sessió realitzada el 28 de juny del 2004, va emetre un informe relatiu al projecte que ens ocupa, complint així el que preceptua l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. La documentació està completa, a l'efecte del compliment del que preceptua l'article 27 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant, LRAU).
  
2. D'acord amb la memòria aportada, la justificació de la modificació és que, en l'àmbit del pla parcial Saur-3 (1a fase), aprovat definitivament per acord de la Comissió Territorial d'Urbanisme, en data 10 de maig de 1994, hi ha un parcel·la dotacional pública docent, amb una superfície de tan sols 1.010,62 metres quadrats, que l'ajuntament considera que no és adequada per a l'ús docent previst pel pla i que podria ser destinada a altres usos de caràcter públic, concretament un centre assistencial denominat Centre de Dia, atés que no hi ha en l'actualitat al municipi cap centre d'aquestes característiques.
  
La parcel·la es considera idònia per la seua proximitat al Centre de Salut de la Conselleria de Sanitat, i només n'hi haurà prou que s'incremente l'edificabilitat que li assigna el pal parcial, per ser insuficient per a la construcció d'un edifici d'aquestes característiques.
  
3. Tal com s'exposa en la referida memòria, l'article 55.7 de la LRAU indica que els plans qualificaran com a sòl dotacional les parcel·les la destinació efectiva de les quals haja sigut l'ús docent o sanitari, llevat que, amb un informe previ de la conselleria competent en raó de la matèria, es justifique que cal destinar el sòl a aquests fins, i en aquest cas es destinarà a altres usos públics d'interés social.
  
En aquest sentit, en trobar-se l'ajuntament tramitant l'expedient de revisió del pla general, una còpia d'aquest va ser remesa a la Conselleria de Cultura, Educació i Esport a fi que emetera el corresponent informe en aplicació del que disposa l'article 38.2.c) de la LRAU.
  
La Direcció General de Règim Econòmic de l'esmentada conselleria, amb data 15 de gener del 2003, va emetre un informe favorable de comprovació de la idoneïtat de les reserves escolars previstes en l'esmentada revisió del pla general, la còpia del qual s'acompanya com a document annex de la memòria, entenent l'ajuntament, a la llum de l'esmentat informe, que la modificació instada no dificulta la implantació al municipi del mapa escolar ni incideix negativament en les necessitats escolars derivades del creixement en sòl de nou desenvolupament urbà, ja que en relació amb aquests últims sòls s'estableix en el nou pla general la corresponent previsió de dotacions de caràcter escolar.
  
4. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a emetre dictamen resolutori sobre l'aprovació definitiva de les modificacions dels plans parcials de municipis de menys de 50.000 habitants, de conformitat amb el que disposa l'article 10.a), per remissió de l'article 9.a), del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista del que antecedeix, la Comissió Territorial d'Urbanisme, en sessió realitzada el 2 de juliol del 2004 acorda:
  
Aprovar definitivament la modificació puntual del pla parcial Saur-3, 1a fase, de la Pobla de Vallbona.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i l'article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció de la present notificació.
  
Tot això sense perjudici que es puga exercir qualsevol altre recurs o acció que s'estime oportú.
  
València, 2 de juliol de 2004.- El secretari de la Comissió Territorial d'Urbanisme: Álvaro Aleixandre Ortí.